Забърдени (дем Лерин)
Забъ̀рдени (, Лофи, до 1926 година Ζαπύρδανη, Запирдани, Ζαμπύρδενη, Забирдени, Ζαμπύρδανη, Забирдани) е село в Република Гърция, в дем Лерин (Флорина), област Западна Македония.

География 
Селото е разположено на 24 километра източно от демовия център Лерин (Флорина) в източния край на Леринското поле и подножието на рида на Малка Нидже Веливор. Заобиколено е от хълмове и на това дължи и името си. Край него е разположена дъбовата гора Гьоница.

История 
Североизточно от Забърдени в местността Селище са намирани останки от керамика, но археологически разкопки не са провеждани. В местността Симитрия също са намирани останки от старо селище.

В Османската империя 
Селото се споменава за пръв път в османски дефтер от 1481 година под името Забърдени с 80 домакинства, които произвеждат лозя, орехи и мед.

В османски данъчни регистри на немюсюлманското население от вилаета Филорине от 1626-1627 година селото е отбелязано под името Забурдани с 62 джизие ханета (домакинства). 

В 1848 година руският славист Виктор Григорович описва в „Очерк путешествия по Европейской Турции“ Забърдинъ като българско село.

Според „Етнография на вилаетите Адрианопол, Монастир и Салоника“, издадена в Константинопол в 1878 година и отразяваща статистиката на мъжкото население от 1873 в Забърдени (Zabrdéni) има 60 домакинства със 152 жители българи.

В 1900 година според Васил Кънчов („Македония. Етнография и статистика“) в Забърдени живеят 325 българи християни. В началото на XX век цялото село е под върховенството на Българската екзархия и не се отказва от нея чак до Балканската война, макар и след Илинденското въстание на няколко пъти да е обект на андартски нападения. По данни на секретаря на екзархията Димитър Мишев („La Macédoine et sa Population Chrétienne“) в 1905 година в селото има 344 българи екзархисти и функционира българско училище.

В 1905 година селото пострадва от андартски нападения.

В 1905 година е опожарена и голямата църквата на селото „Свети Никола“ – каменна базилика без купол с женска църква.

При избухването на Балканската война в 1912 година един човек от Забърдени е доброволец в Македоно-одринското опълчение.

В Гърция 
По време на войната в 1912 край Забърдени гръцката армия претърпява поражение от силите на Джавид паша и за кратко се изтегля. По-късно в Забърдени влизат гръцки войски. След Междусъюзническата война в 1913 година селото остава в Гърция. В 1916 година, по време на Първата световна война селото за кратко е освободено от българската армия. Боривое Милоевич пише в 1921 година („Южна Македония“), че Забърдени (Забрдени) има 40 къщи славяни християни. В 1926 селото е преименувано на Лофи, в превод хълмове. В 1932 година в Забърдени има 71 българогласни семейства, от които 60 са с „изявено българско съзнание“. В междувоенния период малко забърденци се изселват в България.

След разгрома на Гърция от Нацистка Германия през април 1941 година в селото е установена българска общинска власт. В общинския съвет влизат Пандил Митков, Илия Дафов, Божил Константинов, Никола Янев, Софтис Зиков, Иван Гешов, Борис Ташокиров, Лазар Аврамов, Илия Митков, Георги Бешеров.

В 1945 година в селото има 597 българофони, 400 от които с „негръцко национално съзнание“, 50 с гръцко и 147 с „неустановено национално съзнание“. Намаляването на населението след войната се дължи на изселване отвъд океана.

Според изследване от 1993 година селото е чисто „славофонско“ и „македонският език“ в него е запазен отлично.

В селото има две църкви – „Свети Константин и Елена“, на чийто храмов празник е и съборът на селото и „Свети Димитър“. В селото има силогос „Ирини“.

Преброявания 
 1913 – 358 жители
 1920 – 306 жители, 90 семейства
 1928 – 417 жители
 1940 – 516 жители
 1951 – 514 жители
 1961 – 541 жители
 1971 – 443 жители
 1981 – 458 жители
 2001 – 445 жители
 2011 – 355 жители

Личности 
 Родени в Забърдени
  Георги Динев (? – 1903), български революционер, деец на ВМОРО
  Дине Ташеминов (? – 1903), български революционер, войвода на ВМОРО
  Кочо Ташоминовски (Κωνσταντίνος Τασομήνης, 1922 – 1948), гръцки комунист
  Надя Тас (р. 1956), австралийска режисьорка и актриса
  Тимо (Тино) Алексов, македоно-одрински опълченец, 24-годишен, 4 рота на 6 охридска дружина, носител на орден „За храброст“ IV степен

 Български общински съвет в Забърденив 1941 година
  Пандил Митков
  Илия Дафов
  Божил Константинов
  Никола Янев
  Софтис Зиков
  Иван Гешов
  Борис Ташокиров
  Лазар Аврамов
  Илия Митков
  Георги Бешеров

Външни препратки 
 Христо Силянов. „Писма и изповеди на един четник, 1902“. София, 1927.

Бележки 

Села в дем Лерин